Viskupič, Jozef, poslanec NR SR (2014-02-05):
Ďakujem, pán predsedajúci. Vážené kolegyne, kolegovia, milí občania, predkladáme spolu s kolegami – s podpredsedníčkou Erikou Jurinovou, Maťom Feckom a Igorom Matovičom – opakovane návrh, ktorý by sme jednoducho mohli nazvať vylepšujúci alebo doplňujúci návrh k tomu, aby sa na Slovensku nediala zavádzajúca reklama a aby ľudia vedeli, keď sú lákaní na nejaké produkty, čo presne a o čom ich informuje reklamný text, a aby neboli zbytočne zavádzaní. Niekedy sa mi zdá, že, alebo je niekoľko návrhov, ktoré si svojím spôsobom vládna strana osvojí, a po pol roku ich prinesie ako vlastné do parlamentu a tým pádom sa stanú priechodnými, a sú niektoré návrhy, ktoré tento osud nemajú. Zamýšľal som sa na tým, že prečo je tomu tak, a, bohužiaľ, v tomto prípade musím konštatovať, že keďže sa jedná v tomto prípade o určovanie jednotných cien zájazdov, aby ľudia, ktorí sú reklamnými textami lákaní na dovolenky a podobne, neboli zavádzaní, a v tomto prípade, keďže sa jedná o to, že niektorí, nazvime ich lobisti, alebo dokonca niektorí ľudia priamo z tejto sály sú v tomto osobne zainteresovaní, tento návrh zákona nie a nie získať podporu. Mám pripravený, možno porovnanie, keďže toto je spotrebiteľská agenda – a či už s pomocou Európskej únie, alebo pod tlakom samotných obyvateľov k podobnej úprave –, prichádza od štátu k štátu, naposledy, čo som zachytil, sa stal skoro rovnaký návrh zákona, ako predkladáme, prijali v Českej republike. Čo je podstatou toho návrhu zákona, je, že aby cestovné kancelárie pri určovaní ceny zájazdu, ktorý následne použijú v reklamnom texte, neuvádzali cenu, ktorú spotrebiteľ nikdy nemôže zaplatiť. Myslíme si, že je klamlivé a že poslanci by sa, by mohli venovať pár minút svojho času tomu a prijať túto úpravu, aby ľudia, keď prichádzajú do cestovnej kancelárie s tým, že zájazd stojí 200 eur, si mohli takýto zájazd aj z cestovnej kancelárie odniesť. Je však nemilou praxou, že niektoré, a ja si myslím, že podvodnícke cestovné agentúry a cestovné kancelárie síce propagujú takúto cenu, ale takýto zájazd v podstate v ponuke nemajú. Je to veľmi falošná a nedobrá hra, navyše deformuje trh. V tej českej, v spomínanej Českej republike táto právna úprava, kedy cestovná kancelária musela priznať všetky poplatky v tzv. súhrnnej cene zájazdu, spôsobilo toto pokles zájazdu, pokles cien zájazdov ako takých a zdá sa mi, že v tomto momente zabral, nazvime to, faktor poctivosti, kedy to, že všetci pod prísnou zákonnou sankciou museli uvádzať celkové ceny, a tie ceny, ktoré sa môžu v priebehu času meniť, napr. kerozínový príplatok alebo podobne, tam musí byť určené pri cene zájazdu, že o takúto, o túto cenu sa môže líšiť, už sa pri samotnom reklamnom texte, znamená, že sa vyčistil trh. Vyčistil sa trh od nepoctivcov, od ľudí, ktorí chceli iba nekalým spôsobom nalákať na ceny zájazdov a následne teda profitovať z toho, že pod skrytými rôznymi poplatkami po podpise zmluvy, teraz sme tu mali nedávno, aby boli všetky všeobecné podmienky jedným písmom, čiže následne sa buď dozvedia, že ten zájazd je násobne drahší, alebo ktoré ešte poplatky im neboli oznámené pri tom, keď sa prvýkrát s informáciou o cestovnej kancelárii, agentúre alebo samotnom zájazde informovali. Myslíme si, že cena zájazdu, ktorá ponúka, sa ponúka prostredníctvom reklamy a nezahŕňa platby za ďalšie služby, ktoré sú súčasťou zájazdu, je to čistý podvod, podvod na budúcich zákazníkoch a niektoré agentúry vedia v tomto veľmi dobre plávať a myslíme si, že tu už by za niekoľkoročné obdobie, možno až dekádu mohol urobiť štát poriadok. Verejná propagácia zájazdu prostredníctvom reklamy, ktorá neuvádza – a my to voláme – súhrnnú cenu zájazdu, predstavuje pre spotrebiteľov obrovský problém, a preto ju teda považujeme za zavádzajúcu a klamlivú. Ak by som mal teda zhrnúť, cieľom predkladaného návrhu zákona je upraviť požiadavky na reklamu zájazdu tak, aby nebola zavádzajúca alebo klamlivá, a to zavedením povinnosti objednávateľa reklamy vo svojej reklame súhrnnú cenu zájazdu priamo uviesť. Súhrnnou cenou zájazdu sa rozumie cena zájazdu, ktorú spotrebiteľ zaplatí vrátane všetkých ďalších platieb za služby, ktorých cena nie je zahrnutá v cene zájazdu, ak sú súčasťou zájazdu, ako aj informácie o možnom zvýšení ceny podľa § 741c Občianskeho zákona. Návrh zákona zároveň upravuje situáciu, keď nie je možné určiť celkovú súhrnnú cenu zájazdu. V takýchto prípadoch sa objednávateľovi reklamy ukladá povinnosť, aby uviedol v reklame tzv. reprezentatívny príklad, ktorý okrem ceny zájazdu obsahuje údaje o ďalších platbách za služby, ktorých cena nie je zahrnutá v cene zájazdu, ak sú súčasťou zájazdu. Čiže je to jednoduché. Tie ceny, ktoré objednávateľ reklamy, čiže cestovná agentúra, kancelária chce uvádzať, a tam, kde vie, ktoré sú pevné, má priamo uviesť a tie, ktoré sa môžu hýbať, musia byť len napísané, že cena zájazdu sa môže zvýšiť o letiskový, kerozínový alebo akýkoľvek iný príplatok. Keďže s touto, s týmto návrhom zákona prichádzame opakovane, a ako som spomínal, sú, sú aj tu medzi nami priamo zainteresovaní ľudia v tomto biznise, zároveň je obrovský lobistický tlak tak, aby tento návrh zákona neprišiel a nevyčistil sa trh, aby sme neurobili to, čo je v Čechách, čo v podstate spôsobilo normálnu konkurenciu. A normálna konkurencia medzi sebou spôsobila pokles cien zájazdov a vyfaulovala z trhu nepoctivcov. Tento záujem doteraz tuná sa neprejavil – či už vo vládnej podpore, alebo v podpore rezortných ministerstiev. Občania si ale túto iniciatívu všimli a dokonca spísali o tejto agende, ktorá, je to troška aj pre mňa prekvapivé, petíciu. Podporili ju stovky ľudí a chceli jednoduchú vec. Nazvali si to Petícia za uvádzanie celkovej ceny za zájazd, pani Mgr. Kristína Pragerová, PhD., a ktorá hovorí o tom, že: „My dolupodpísaní občania Slovenskej republiky máme dosť klamlivých a zavádzajúcich cien pri propagovaní zájazdov cestovných kancelárií. Tieto nás lákajú na zdanlivo nízku cenu zájazdov, ktorá však nezodpovedá skutočným cenám, ktoré ako spotrebitelia musíme za daný zájazd zaplatiť.“ Prichádza priamo citácia z nášho návrhu zákona a mám pocit, že títo ľudia, a zaujímavá možno pre kolegov je aj diskusia, lebo sa do nej zapojilo celkom dosť ľudí, môžem dať potom k dispozícii, takže možno parciálny a malý problém, ktorý by sme vedeli vyriešiť veľmi rýchlo a jednoducho, a to z dvoch základných podnetov, a ktorým prvý je, aby sme naozaj urobili aj v tomto segmente, ktorý, neviem prečo, zákon o reklame ho obišiel a neupravuje zrovna cestovné kancelárie, a urobili v tomto poriadok, a aby sme zabezpečili to, čo od nás teda občania vyžadujú, a to je, aby už nemuseli mať dosť klamlivých a zavádzajúcich reklám, ktoré ich lákajú pri propagovaní a plánovaní si ich voľného času. Ďakujem.